《齐天乐·咏蝉》
清代·张玉珍

虚堂帘捲初闻处，重重绿阴低映。抱叶嘶风，栖枝吸露，高洁天生谁并。哀吟不定。怕写入琴丝，乱愁交并。最是难忘，晓凉清梦为伊醒。
惊飞还向别树，更声声断续，无奈时听。细雨微晴，斜阳淡抹，喧遍条条槐径。回栏小凭。把秋意三分，暗中偷领。触忤吟情，几回羞鬓影。

作者简介：江苏华亭人，字蓝生，金瑚妻。自幼工诗。王述庵、钱竹汀、吴白华皆推重之。有《晚香居词》。